**Δελτίο Τύπου**

**Έναρξη Β’ Κύκλου Προγράμματος Ασύγχρονης Εκπαίδευσης ERMES**

**Εγγραφές ως τις 31 Μαρτίου 2022**

**Αθήνα 21/3/2022.** Η εισαγωγή των επαγγελματιών υγείας στις βασικές αρχές της Επιδημιολογίας, της Μεθοδολογίας της Έρευνας, της Οικονομικής Αξιολόγησης των Υπηρεσιών Υγείας, του Στρατηγικού Προγραμματισμού καθώς και της Διοίκησης Υπηρεσιών Υγείας, είναι οι βασικοί εκπαιδευτικοί άξονες **του β’ κύκλου του εξ’ αποστάσεως προγράμματος ασύγχρονης εκπαίδευσης ERMES** (Epidemiology, Research Methodology, Health Economics, Strategic Planning).

**Το πρόγραμμα, του οποίου ο A’ εκπαιδευτικός κύκλος ολοκληρώθηκε με επιτυχία, ανέπτυξε και συντονίζει, το Εργαστήριο Οργάνωσης και Αξιολόγησης Υπηρεσιών Υγείας (Τμήμα Νοσηλευτικής, ΕΚΠΑ) (**<http://ermes.devweb.gr>**), με την υποστήριξη των εταιρειών Merck Sharp & Dohme Greece και LEO Pharmaceutical Hellas.**

Το πρόγραμμα ΕRMES παρέχεται **ΔΩΡΕΑΝ,** στην **ελληνική γλώσσα** με φόρτο εργασίας περίπου 4-6 ώρες την εβδομάδα ενώ η συνολική διάρκεια του είναι έξι (6) εβδομάδες. **Απευθύνεται σε γιατρούς, φαρμακοποιούς, νοσηλευτές και άλλους επαγγελματίες υγείας.** Το εκπαιδευτικό υλικό περιλαμβάνει κατά κύριο λόγο βίντεο-διαλέξεις, παρουσιάσεις και άλλο ηλεκτρονικό υλικό ανά θεματική ενότητα και εβδομάδα, καθώς και ασκήσεις αξιολόγησης. Η επιτυχής ολοκλήρωσή του προγράμματος πιστοποιείται με διαδικτυακή εξέταση και οδηγεί στη **χορήγηση Πιστοποιητικού Επιτυχούς Παρακολούθησης και μορίων Συνεχιζόμενης Εκπαίδευσης (48 μόρια από τον ΠΙΣ, 48 Διεθνείς Μονάδες Συνεχιζόμενης Νοσηλευτικής Εκπαίδευσης (ICNECs), 15 μόρια από το Ινστιτούτο Δια Βίου Εκπαίδευσης και Επαγγελματικής Ανάπτυξης Φαρμακοποιών).**

**Οι εγγραφές στο Β’ κύκλο του προγράμματος θα διαρκέσουν ως τις 31 Μαρτίου 2022.** Η ασύγχρονη εκπαίδευση ξεκινά την **1η/4/2022** και διαρκεί έως και τις **31/5/2022.** Η Α’ εξεταστική περίοδος θα πραγματοποιηθεί στις **3-5 Ιουνίου 2022** και η Β’ Εξεταστική περίοδος στις **10-12 Ιουνίου 2022.**

Οι ενδιαφερόμενοι για την εγγραφή τους και για περισσότερες πληροφορίες μπορούν να επισκεφθούν την πλατφόρμα ασύγχρονης εξ’ αποστάσεως εκπαίδευσης <http://ermes.devweb.gr> . Επίσης όσοι δεν παρακολούθησαν επιτυχώς τον α’ κύκλο εκπαίδευσης έχουν τη δυνατότητα επανεγγραφής στο Β΄

κύκλο, προκειμένου να συμμετέχουν στις εξετάσεις του Β’ κύκλου για τη λήψη του πιστοποιητικού επιτυχούς παρακολούθησης.

Η κα. **Δάφνη Καϊτελίδου,** Καθηγήτρια ΕΚΠΑ, Πρόεδρος ΟΔΙΠΥ, Επιστημονικά Υπεύθυνη Προγράμματος ERMES αναφορικά με το Β’ κύκλο του προγράμματος τονίζει: «*Η εκπαίδευση των επαγγελματιών υγείας σε ζητήματα που αφορούν τον στρατηγικό σχεδιασμό των υπηρεσιών υγείας, την πολιτική και τα οικονομικά της υγείας τα τελευταία χρόνια, αποτελεί σημαντικό εφόδιο καθώς η ανάγκη για επιμόρφωση σε πεδία που υπερβαίνουν την κλινική πράξη είναι όλο και πιο έντονη. Καθώς οι προκλήσεις που αντιμετωπίζουν τα εθνικά συστήματα υγείας όχι μόνο στη χώρα μας αλλά και διεθνώς, είναι πολλές και ποικίλες αλλά κυρίως πιεστικές, η κατάρτιση και εκπαίδευση των επαγγελματιών Υγείας στην αποδοτική χρήση των πόρων, στην αξιολόγηση των νέων και καινοτόμων τεχνολογιών αλλά και στη διασφάλιση και τη βελτίωση της ποιότητας των παρεχόμενων υπηρεσιών υγείας είναι σημαντικά εφόδια. Το πρόγραμμα αποτελεί μια καινοτόμο εκπαιδευτική εμπειρία για τα ελληνικά δεδομένα, με τη συμμετοχή διακεκριμένων επιστημόνων με υψηλή εξειδίκευση. Οι εκπαιδευόμενοι θα λάβουν γνώσεις που θα συμβάλλουν σημαντικά στην επαγγελματική τους εξέλιξη και την επιστημονική τους κατάρτιση».*

Ο **Δρ. Αθανάσιος Σκουτέλης***,* τ. καθηγητής Παθολογίας-Λοιμώξεων Πανεπιστημίου Πατρών, Διευθυντής Β’ Παθολογικής - Λοιμωξιολογικής Κλινικής Νοσοκομείου ΥΓΕΙΑ, Επιστημονικός Συν-υπεύθυνος Προγράμματος ERMES εξηγεί τη σημασία του προγράμματος ως εκπαιδευτικό εργαλείο: *«ο σύγχρονος επιστήμονας θα πρέπει να είναι σε θέση όχι απλώς να παρακολουθεί αλλά και να μελετάει τις εξελίξεις με κριτικό πνεύμα. Για να το κάνει αυτό απαιτούνται ειδικές γνώσεις που κατά κανόνα είναι εκτός του αντικειμένου του και επιπλέον ειδικά στη χώρα μας δεν διδάσκονται στην προπτυχιακή εκπαίδευση. Αυτές τις γνώσεις προσφέρει το πρόγραμμα ERMES στον εκπαιδευόμενο ώστε με την ολοκλήρωση της εκπαιδευτικής διαδικασίας να είναι σε θέση να ανταποκριθεί αποτελεσματικά στις προκλήσεις που υπερβαίνουν την κλινική πράξη».*

**Εγγραφές έως και 31/03/2022** μέσω του συνδέσμου:

<https://ermes.devweb.gr/login/index.php>

**Έναρξη β’ κύκλου προγράμματος: 1/4/2022**